Document ID: 32010D0008

KOMISIJAS LĒMUMS
(2009. gada 22. decembris),
ar ko noraida Austrijas ierosināto risinājumu saskaņā ar Padomes Regulas (EEK, Euratom) Nr. 1553/89 10. pantu attiecībā uz PVN pašu resursu bāzes kompensācijas aprēķināšanu sakarā ar PVN atskaitīšanas tiesību ierobežojumu saskaņā ar Padomes Direktīvas 2006/112/EK 176. pantu
(izziņots ar dokumenta numuru C(2009) 10428)
(Autentisks ir tikai teksts vācu valodā)
(2010/8/ES, Euratom)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Atomenerģijas kopienas dibināšanas līgumu,
ņemot vērā Padomes 1989. gada 29. maija Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (1), un jo īpaši tās 10. panta 2. punktu,
apspriedusies ar Padomdevēju komiteju pašu resursu jautājumos,
tā kā:
(1)
PVN resursu bāzes kompensācija ir balstīta uz Regulas (EEK, Euratom) Nr. 1553/89 6. panta 4. punktu, kas paredz, ka, ja kāda dalībvalsts, pamatojoties uz 176. pantu Padomes 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (2), ierobežo vai izslēdz tiesības atskaitīt PVN priekšnodokli, tad PVN pašu resursu bāzi var noteikt tā, it kā atskaitīšanas tiesības nebūtu ierobežotas. Tas piemērojams tikai uzņēmējdarbības vajadzībām lietojamu vieglo automobiļu un to degvielas pirkumiem, kā arī izdevumiem, kas attiecas uz šādu automobiļu izpirkumnomu un nomu, apkopi un remontu. Austrija ierosināja daudzdaļu risinājuma projektu šādai savas PVN pašu resursu bāzes kompensācijai, kas ietver sešu apakškategoriju metodi.
(2)
Saskaņā ar Regulas (EEK, Euratom) Nr. 1553/89 13. panta 3. punktu Austrijas ierosināto risinājumu kopumā izvērtēja Padomdevēja komiteja pašu resursu jautājumos savā 2009. gada 10. decembra sanāksmē. Izvērtējumā atklājās komitejas viedokļu atšķirības attiecībā uz vienu no risinājuma apakškategorijām. Minētā apakškategorija attiecas uz metodiku, kas ierosināta, lai aprēķinātu saskaņotās PVN pašu resursu bāzes kompensācijas privātā lietojuma komponentu. Lēmuma projekts, ar ko noraida minēto Austrijas iesniegtā risinājuma apakškategoriju, tika iesniegts Padomdevējai komitejai pašu resursu jautājumos, kas 2009. gada 10. decembrī sniedza pozitīvu atzinumu.
(3)
Aprēķinot lietojumu privātām vajadzībām, ja nav pieejami faktiskie dati, var izmantot alternatīvas metodes. Lai garantētu, ka šīs metodes veicina kompensācijas aprēķināšanas vienveidību, tās būtu jābalsta uz vispāratzītiem pieņēmumiem.
(4)
Austrija pieprasa, lai ar nodokli apliekamās personas sniegtu faktiskos datus par dienesta automobiļu lietošanu privātām vajadzībām. Tomēr administratīvas vienkāršības labad Austrija ir ierosinājusi risinājumu privātā lietojuma aprēķināšanai, kas ietver vispārējos statistikas datus apvienojumā ar nolietojuma normām, kuras paredzētas nesaskaņota uzņēmumu ienākuma nodokļa vajadzībām. Tā kā ierosinātā risinājuma rezultātā privātā lietojuma elements ir ievērojami mazāks nekā citu dalībvalstu izmantotā proporcija, tas ir pretrunā nepieciešamajai kompensācijas aprēķināšanas vienveidībai. Tāpēc Austrijas ierosinātais risinājums par uzņēmumu iegādātu automobiļu privātā lietojuma proporcijas aprēķināšanu ir jānoraida,
IR PIEŅĒMUSI ŠO LĒMUMU.
1. pants
Austrijas ierosinātais risinājums par uzņēmumu iegādātu automobiļu privātā lietojuma proporcijas aprēķināšanu tiek noraidīts.
2. pants
Šis lēmums ir adresēts Austrijas Republikai.
Briselē, 2009. gada 22. decembrī

Labels: 2
19
8
18
15